સિરામિક પ્રોડક્ટ્સમાં ભાવવધારાની શક્યતા - NGS Business
સિરામિક પ્રોડક્ટ્સમાં ભાવવધારાની શક્યતા-સમાચાર-ગુજરાત-Economic Times Gujarati
સિરામિક પ્રોડક્ટ્સમાં ભાવવધારાની શક્યતા
7 Feb 2018, 1600 hrs IST, ET Bureau
અમદાવાદ:લગભગ દોઢ મહિનાથી નેચરલ ગેસના ભાવવધારાનો સામનો કરી રહેલો મોરબીનો સિરામિક ઉદ્યોગ હવે સિરામિક પ્રોડક્ટ્સના ભાવવધારાની તૈયારી કરી રહ્યો છે. ફેબ્રુઆરી મહિનાના અંત સુધીમાં મોરબી સિરામિક એસોસિયેશન દ્વારા સરેરાશ 8-10 ટકાનો ભાવ વધારો જાહેર કરવામાં આવે તેવી શક્યતા છે. સ્થાનિક બજારમાં છેલ્લા એક મહિનામાં સારી માંગ જોવા મળી છે અને નિકાસ મોરચે પણ માંગમાં વૃદ્ધિ છે તેથી આ ભાવવધારો બજાર સ્વીકારશે એવું એસોસિયેશન માને છે.
મોરબી સિરામિક એસોના પ્રમુખ નિલેષ જેતપરિયાએ જણાવ્યું હતું કે, જીએસપીસીએ ગેસના ભાવમાં વધારો કર્યો ત્યારે બજારમાં એ ભાવવધારો પાસ-ઓન કરી શકાય એ પ્રકારની સ્થિતિ નહોતી.
જોકે, છેલ્લા એક મહિનામાં માંગમાં 10 ટકા જેટલો સુધારો જોવા મળ્યો છે અને બજાર હવે ભાવવધારાને સ્વીકારે તેવી સ્થિતિ છે. ગેસના ભાવવધારાના કારણે સિરામિક કંપનીઓનાં માર્જિન દબાણ હેઠળ હતાં. જાન્યુઆરીના અંતમાં એસોસિયેશનની બેઠકમાં અન્ય મુદ્દાની સાથે સિરામિક્સમાં ભાવવધારા અંગે પણ ચર્ચા કરવામાં આવી હતી. ફેબ્રુઆરી મહિનાના અંત સુધીમાં સિરામિક ટાઇલ્સના ભાવમાં 8-10 ટકાનો વધારો જાહેર કરવામાં આવે તેવી સંભાવના છે. તેમણે કહ્યું હતું કે નિકાસ મોરચે પણ ઉદ્યોગ પાસે સારા ઓર્ડર છે.
2017ના અંતિમ અઠવાડિયામાં ગુજરાત ગેસ લિ દ્વારા નેચરલ ગેસના ભાવમાં ₹2.50નો વધારો કરવામાં આવ્યો હતો અને તેથી એગ્રીમેન્ટ ધરાવતી કંપનીઓ માટે નવો ભાવ ₹27.37 પ્રતિ સ્ટાન્ડર્ડ ક્યુબિક મીટર (એસસીએમ) છે. ગેસના ભાવ વધવાના કારણે એકંદરે ઉત્પાદન ખર્ચમાં વિવિધ કેટેગરીમાં 5-10 ટકાનો વધારો થયો હતો. મોરબીમાં દૈનિક લગભગ 3 મિલિયન એસસીએમ ગેસનો વપરાશ થતો હોવાનો અંદાજ છે.
ઉલ્લેખનીય છે કે મોરબી વાર્ષિક 1,820 મિલિયન ચોરસ મીટર ઉત્પાદન સાથે વિશ્વનું બીજા ક્રમનું સૌથી મોટું ક્લસ્ટર છે અને 2017માં ₹7,000 કરોડના રોકાણ સાથે લગભગ 100 જેટલી નવી કંપનીઓ ચાલુ થઈ છે જ્યારે 2018માં પણ ઓછામાં ઓછી 50 નવી કંપનીઓ આવવાની સંભાવના છે, જેમાં થિન ટાઇલ્સના 15 યુનિટ્સનો પણ સમાવેશ થાય છે. વીતેલા નાણાકીય વર્ષમાં મોરબી સિરામિક ઉદ્યોગે ₹28,500 કરોડનું ટર્નઓવર નોંધાવ્યું હતું, જેમાં ₹6,000 કરોડની નિકાસનો પણ સમાવેશ થાય છે.